b'\n_START_ARTICLE_\nReistraattori\n_START_PARAGRAPH_\nReistraattori eli registraattori eli kirjaaja oli Suomessa entisaikaan virkamies, jonka ty\xc3\xb6n\xc3\xa4 suurissa virastoissa oli ottaa vastaan saapuvia asiakirjoja ja luovuttaa l\xc3\xa4htev\xc3\xa4t asiakirjat henkil\xc3\xb6ille, joita asia koski. Reistraattorin teht\xc3\xa4viin kuului my\xc3\xb6s kirjata asiakirjojen tiedot niist\xc3\xa4 pidett\xc3\xa4v\xc3\xa4\xc3\xa4n luetteloon eli diaariin. Suomen kieleen sana reistraattori on tullut ruotsin sanasta registrator. Se puolestaan pohjautuu keskiajan latinan sanaan registrum, joka tarkoittaa rekisteri\xc3\xa4. Registrumin pohjana on latinan regesta, joka tarkoittaa muistiin merkittyj\xc3\xa4 asioita._NEWLINE_Reistraattorin virkahuonetta kutsuttiin reistraattorinkonttoriksi eli kirjaajankonttoriksi.'